Tommy Douglas

Thomas Clement “Tommy” Douglas (20 oktobro 1904 - 24 februaro 1986) estis kanada socialdemokrata politikisto kaj baptisma pastoro. Li estis elektita al la Ĉambro de Deputitoj de Kanado (angle, House of Commons; france, Chambre des communes) en 1935 kiel membro de la Kooperativa Civitanara Federacio, KCF (angle, Co-operative Commonwealth Federation, CCF; france, Fédération du Commonwealth coopératif, FCC). Li forlasis federacian politikon por iĝi la gvidanto de la KCF de Saskaĉevano kaj poste la sepa ĉefministro (premiero) de Saskaĉevano ekde 1944 ĝis 1961. Lia registaro estis la unua socialdemokrata registaro en Nordameriko, kaj ĝi lanĉis la unuan universalan, tutinkluzivan, unu-pagantan sanzorgo-programon de la kontinento.

Stariginte la saskaĉevanan sanzorgo-programon, Douglas rezignis la premierecon kaj kampanjis por gvidi la lastatempe formitan kanadan Nov-Demokratian Partion (NDP), la partio kiu postvenis la pli frua KCF. La NDP elektis lin kiel sia unua federacia gvidanto en 1961. Kvankam Douglas neniam estris la partion en registaron, la partio ofte tenis la potenc-ekvilibron en la Ĉambro de Deputitoj. Li renomiĝis pro sia principa opozicio al la altrudo de la Leĝo pri Militaj Rimedoj (angle, War Measures Act; france, Loi sur les mesures de guerre) dum la Oktobra krizo de 1970. Li rezignis kiel partigvidanto la venontan jaron sed daŭris kiel parlamentano ĝis 1979.

Douglas ricevis multajn honorajn doktorecojn, kaj fonduso nome de li kaj de lia politika mentoro, M.J. Coldwell, stariĝis en 1971. En 1981, oni premiis al Douglas la Ordenon Kanadan, kaj li iĝis membro de la Privata Konsilio en 1984, du jarojn antaŭ sia morto. En 2004, programo de la nacia telesendanta korporacio, la CBC, nomis Tommy Douglas kiel La plej brava kanadano (angle, The Greatest Canadian; france, La plus grande personnalité canadienne), surbaze de Kanado-kovranta opiniosondo de la spektantoj.

Kategorio:Kanadaj baptistoj
Kategorio:Skotaj kanadanoj
Kategorio:Skota klerikaro
Kategorio:Skotaj baptistoj
Kategorio:Kompostistoj
Kategorio:Kanadaj socialistoj
Kategorio:Kanada klerikaro
Kategorio:Kanadaj parlamentanoj
Kategorio:Kanadaj politikistoj
kategorio:Ĉefministroj de Saskaĉevano
Kategorio:Membroj de la Privata Konsilio de la Reĝino (Kanado)‎